ตูน บอดี้สแลม วิ่งถึงยะลา ประชาชนนับพันให้การต้อนรับ หลายหน่วยงานมอบเงินและทุนการศึกษา
การวิ่งตลอดทั้งวันในวันที่สามของตูนบอดี้สแลมและทีมงาน ได้วิ่งมาถึงเขต อ.เมือง จ.ยะลา เมื่อเวลาประมาณ 17.30 น. วันที่ 3 พ.ย.2560 ที่บริเวณจุดตรวจบ้านมาลายูบางกอก ต.สะเตงนอก อ.เมือง จ.ยะลา ประชาชนชาวจังหวัดยะลาจำนวนมากนับพันคนร่วมให้การต้อนรับ ตูนบอดี้สแลม ก้อยรัชวิน และทีมงาน อย่างเนื่องแน่น ตลอดฝั่งสองข้างทาง มีการส่งเสียงให้กำลังใจพี่ตูนสู้ๆ มอบเงินและร่วมถ่ายรูปเซลฟี่ บรรยากาศเป็นกันเองอย่างมาก ซึ่งตลอดระยะเวลาในการวิ่งตั้งแต่วันที่ 1 พ.ย.2560 เริ่มจาก อ.เบตง ใต้สุดของประเทศไทย ผ่านอำเภอธารโต อ.บันนังสตา อ.กรงปินัง และมาถึงเขต อ.เมืองยะลา ระยะทางกว่า 120 กิโลเมตร ผ่านสภาพอากาศทั้งหมอกหนา อากาศร้อน และฝนตก แต่การวิ่งยังคงดำเนินต่อไปอย่างราบรื่น ท่ามกลางการอำนวยความสะดวกและการดูแลรักษาความปลอดภัยจากทางเจ้าหน้าที่ มีพี่น้องประชาชนในพื้นที่ ทั้งชาวไทยพุทธ ชาวไทยมุสลิม ร่วมให้กำลังใจตลอดเส้นทางการวิ่ง สำหรับวันนี้สิ้นสุดการวิ่งที่สถานสงเคราะห์เด็กชายจังหวัดยะลาและเข้าพัก ส่วนในวันพรุ่งจะเริ่มวิ่งต่อไปยังโรงไฟฟ้า กัลฟ์ ยะลา กรีน จำกัด และเดินทางต่อไปยังวัดธนาภิมุข ต.ปากล่อ อ.โคกโพธิ์ จ.ปัตตานี ต่อไป 

นอกจากนี้ ตูน บอดี้สแลม ก้อยรัชวิน และทีมงาน ได้มอบทุนการศึกษาให้กับเด็กนักเรียน ชั้น ป.6 โรงเรียนเทศบาล 2จำนวน 2 ทุนๆ ละ 10,000 บาท (ซึ่งเป็นเด็กสถานสงเคราะห์เด็กชายจังหวัดยะลา) นอกจากนี้ยังมอบเงินให้กับสถานสงเคราะห์เด็กชายจังหวัดยะลา จำนวน 50,000 บาท พร้อมสิ่งของและสร้างแรงบันใจให้กับเด็กๆ ขณะที่หน่วยงานต่างๆ ในจังหวัดยะลาและเทศบาลนครยะลาได้มอบเงินสนับสนุนโครงการนี้ รวมทั้งทางเทศบาลนครยะลาและทีมสื่อมวลชนชาวยะลาได้มีการตั้งจุดรับบริจาคเงิน 3 จุด เพื่อสนับสนุนโครงการ “ก้าวคนละก้าว” ของพี่ตูน ซึ่งเป็นโครงการที่มีความเสียสละต่อสังคมและเป็นที่น่ายกย่อง โดยเงินที่ได้รับการบริจาคทั้งหมด มีจำนวนทั้งสิ้นกว่า388,977 บาท เพื่อมอบให้กับพี่ตูนบอดี้สแลมต่อไป